b'\n_START_ARTICLE_\nMoniavioisuus (mormonismi)\n_START_SECTION_\nOpin alkul\xc3\xa4hteet\n_START_PARAGRAPH_\nMAP-kirkon harjoittama moniavioisuus perustuu kirkon pyh\xc3\xa4n\xc3\xa4 pit\xc3\xa4m\xc3\xa4ss\xc3\xa4 kirjoituksessa Oppi ja liitot julkaistuun ilmoitukseen (ilmoitus 132), jonka Jumala kirkon perustajan Joseph Smithin mukaan antoi h\xc3\xa4nelle. Ilmoitus koskee useita avioliittoa koskevia asioita, ja moniavioisuus on vain osa ilmoitusta. Nykyinen, moniavioisuuteen kehottava ilmoitus lis\xc3\xa4ttiin Oppiin ja liittoihin vasta 1850-luvulla, kun k\xc3\xa4yt\xc3\xa4nt\xc3\xb6 oli pantu toimeen julkisesti. T\xc3\xa4t\xc3\xa4 vanhemmissa versioissa oli avioliittoa koskevana opetuksena Oliver Cowderyn kirjoittama artikkeli, jossa moniavioisuutta pidettiin syntin\xc3\xa4. Joseph Smithin tiedet\xc3\xa4\xc3\xa4n vastustaneen t\xc3\xa4m\xc3\xa4n artikkelin sis\xc3\xa4lt\xc3\xb6\xc3\xa4 ja sen julkaisemista, mutta siit\xc3\xa4 huolimatta se hyv\xc3\xa4ksyttiin liitett\xc3\xa4v\xc3\xa4ksi Oppi ja liitot -kirjaan; vuoden 1835 Opissa ja liitoissa t\xc3\xa4m\xc3\xa4 on ilmoitus numero 101. T\xc3\xa4m\xc3\xa4 osoittaa, ett\xc3\xa4 kirkko alkuvuosinaan piti moniavioisuutta Jumalan tahdon vastaisena ja t\xc3\xa4t\xc3\xa4 n\xc3\xa4kemyst\xc3\xa4 kirkkoa sitovana. Kristuksen yhteis\xc3\xb6n eli aikaisemman Reorganisoidun my\xc3\xb6hempien aikojen pyhien Jeesuksen Kristuksen kirkon k\xc3\xa4ytt\xc3\xa4m\xc3\xa4ss\xc3\xa4 versiossa Opista ja liitoista on edelleenkin t\xc3\xa4m\xc3\xa4 varhaisempi versio._NEWLINE_Ilmoituksen p\xc3\xa4\xc3\xa4llekirjoituksen mukaan se on "kirjoitettu muistiin" 12. hein\xc3\xa4kuuta 1843. T\xc3\xa4m\xc3\xa4 muotoilu viittaa siihen, ett\xc3\xa4 ilmoitus on annettu jo ennen sen muistiin kirjoittamista. T\xc3\xa4m\xc3\xa4n kanssa pit\xc3\xa4\xc3\xa4 yht\xc3\xa4 se, ett\xc3\xa4 Smithill\xc3\xa4 v\xc3\xa4itettiin olleen muita vaimoja jo kauan ennen vuotta 1843. Nykyinen Oppi ja liitot arvelee ilmoituksen esipuheessa, ett\xc3\xa4 Smith tunsi ilmoituksen sis\xc3\xa4ll\xc3\xb6n vuonna 1831. J\xc3\xa4lkik\xc3\xa4teen on arvioitu, ett\xc3\xa4 ensimm\xc3\xa4iset moniavioiset liitot solmittiin jo vuonna 1833. Virallisen selityksen mukaan Smith sai moniavioisuuden sallivan ilmoituksen kysytty\xc3\xa4\xc3\xa4n Jumalalta rukouksessa, miksi Vanhan testamentin pyh\xc3\xa4t kuten Aabraham, Jaakob ja Salomo saivat ottaa useita vaimoja - Smith oli alkanut mietti\xc3\xa4 kysymyst\xc3\xa4 tutkiessaan Vanhaa testamenttia. Ilmoituksessa Jumala vastasi, ett\xc3\xa4 he saivat useita vaimoja Jumalan sallimana - paitsi Daavidin vaimon Batseban tapauksessa, jonka ilmoitus toteaa nimenomaan synniksi. Samalla ilmoitus kehotti Smithi\xc3\xa4 tekem\xc3\xa4\xc3\xa4n "Aabrahamin tekoja"._NEWLINE_Smithin kertoi er\xc3\xa4ille muille kirkon varhaisista johtajista ilmoituksesta ja n\xc3\xa4ytti sen heille kirjoitettuaan sen muistiin. Smith my\xc3\xb6s salli heid\xc3\xa4n solmia sen perusteella moniavioisia liittoja. Suurinta osaa t\xc3\xa4m\xc3\xa4 ilmoitus lienee ensin j\xc3\xa4rkytt\xc3\xa4nyt. Tunnettu on MAP-kirkon toisen profeetan Brigham Youngin lause, jonka mukaan h\xc3\xa4n halusi kuolla saatuaan kuulla ilmoituksesta. Useat johtajista hyv\xc3\xa4ksyiv\xc3\xa4t ilmoituksen vasta pitk\xc3\xa4llisen rukouskamppailun ja vaikean sis\xc3\xa4isen taistelun j\xc3\xa4lkeen. Jotkut taas hylk\xc3\xa4siv\xc3\xa4t liikkeen t\xc3\xa4m\xc3\xa4n opin takia ja yrittiv\xc3\xa4t tehd\xc3\xa4 asiasta julkisen. MAP-kirkko torjui v\xc3\xa4itteet moniavioisista liitoista johdonmukaisesti aina opin julkistamiseen asti vuonna 1852 v\xc3\xa4itt\xc3\xa4en asiaa koskevia huhuja vastustajien panetteluksi ja vainoksi._NEWLINE_Vuonna 1842 Joseph Smith, joka omisti paikallisen kustantamon Nauvoossa, Illinoisissa, julkaisi kirjapainossaan kirjasen "The Peace Maker" ("Rauhantekij\xc3\xa4"). Kirjoittaja Udney Hay Jacob esitti kirjasessaan raamatullisia esimerkkej\xc3\xa4, jotka antoivat moniavioisuudesta hyv\xc3\xa4ksytyn kuvan. Kirjoitus her\xc3\xa4tti tyrmistyst\xc3\xa4 ja julkista vastarintaa, ja Smith otti pian et\xc3\xa4isyytt\xc3\xa4 siit\xc3\xa4 er\xc3\xa4\xc3\xa4ss\xc3\xa4 sanomalehtiartikkelissaan. Yleisesti arvellaan, ett\xc3\xa4 Smithin tarkoituksena oli her\xc3\xa4tell\xc3\xa4 keskustelua moniavioisuudesta ja luoda sille hyv\xc3\xa4ksynt\xc3\xa4\xc3\xa4 kirkossaan. _NEWLINE_Syit\xc3\xa4, jotka johtivat Smithin hyv\xc3\xa4ksym\xc3\xa4\xc3\xa4n moniavioisuuden, ei ole tutkimuksessa voitu t\xc3\xa4ydent\xc3\xa4v\xc3\xa4sti selvitt\xc3\xa4\xc3\xa4.\n_START_SECTION_\nSmithin vaimot\n_START_PARAGRAPH_\nEi ole t\xc3\xa4ytt\xc3\xa4 varmuutta siit\xc3\xa4, kuinka monen naisen kanssa kirkon profeetta Joseph Smith itse oli avioliitossa, mutta nyky\xc3\xa4\xc3\xa4n heit\xc3\xa4 arvellaan olleen ainakin 33. Suurin osa avioliitoista solmittiin Smithin viimeisten elinvuosien aikana. Vaikka Smithin muistiinmerkitsem\xc3\xa4 ilmoitus edellytti, ett\xc3\xa4 mies saa ottaa itselleen muita vaimoja vain h\xc3\xa4nen ensimm\xc3\xa4isen vaimonsa suostumuksella, on selv\xc3\xa4\xc3\xa4, ettei Joseph Smithin vaimo Emma Hale Smith niit\xc3\xa4 hyv\xc3\xa4ksynyt. Smith pyrkikin aivan ilmeisesti pit\xc3\xa4m\xc3\xa4\xc3\xa4n solmimansa liitot salassa vaimoltaan._NEWLINE_Ainakin kahdeksan Smithin vaimoista oli jo naimisissa toisen miehen kanssa Smithin naidessa heid\xc3\xa4t. Heid\xc3\xa4n aikaisemmat avioliittonsa my\xc3\xb6s pysyiv\xc3\xa4t voimassa, ja he j\xc3\xa4iv\xc3\xa4t asumaan ensimm\xc3\xa4isen miehens\xc3\xa4 luo. N\xc3\xa4m\xc3\xa4 avioliitot ovat harvinainen esimerkki my\xc3\xb6hempien pyhien harjoittamasta polyandriasta eli siit\xc3\xa4, ett\xc3\xa4 yhdell\xc3\xa4 vaimolla saattoi olla useampi aviomies. Yleens\xc3\xa4 vain miehille sallittiin useampi puoliso._NEWLINE_Tutkimuksessa ei vallitse t\xc3\xa4ytt\xc3\xa4 yksimielisyytt\xc3\xa4 siit\xc3\xa4, paniko Smith solmimansa moniavioiset liitot t\xc3\xa4yt\xc3\xa4nt\xc3\xb6\xc3\xb6n eli harjoittiko h\xc3\xa4n sukupuoliyhteytt\xc3\xa4 vaimojensa kanssa. Erityisesti Smithiin my\xc3\xb6t\xc3\xa4mielisesti suhtautuvat ovat esitt\xc3\xa4neet, ett\xc3\xa4 h\xc3\xa4n ymm\xc3\xa4rsi solmimansa avioliitot vain hengellisesti, ei seksuaalisesti. Heid\xc3\xa4n mukaansa Smithin tarkoituksena olisi ollut luoda mahdollisimman laaja hengellinen perhe, joka olisi jatkanut el\xc3\xa4m\xc3\xa4\xc3\xa4ns\xc3\xa4 tulevassa maailmassa iankaikkisesti (Smith vihittiin moniavioisiin liittoihin yleens\xc3\xa4 "t\xc3\xa4ksi ajaksi ja iankaikkisuudeksi"). On my\xc3\xb6s esitetty, ettei Smith t\xc3\xa4ysin ymm\xc3\xa4rt\xc3\xa4nyt sit\xc3\xa4 moniavioisuuden lakia, jota h\xc3\xa4n toteutti, niin ett\xc3\xa4 h\xc3\xa4n ei pannut solmimiaan liittoja t\xc3\xa4yt\xc3\xa4nt\xc3\xb6\xc3\xb6n. T\xc3\xa4m\xc3\xa4n puolesta saattaisi puhua se, ettei Smithill\xc3\xa4 tiedet\xc3\xa4 olleen lapsia muiden kuin ensimm\xc3\xa4isen vaimonsa Emman kanssa. Toisaalta ainakin osa Smithin vaimoista antoi ymm\xc3\xa4rt\xc3\xa4\xc3\xa4, ett\xc3\xa4 heid\xc3\xa4n liittonsa Smithin kanssa oli "aito" eik\xc3\xa4 vain hengellinen.\n_START_SECTION_\nMoniavioisuuden julkinen toimeenpaneminen\n_START_PARAGRAPH_\nJoseph Smithin lis\xc3\xa4ksi my\xc3\xb6s useat muut MAP-kirkon johtajat solmivat jo h\xc3\xa4nen elinaikanaan moniavioisia liittoja. Huhu n\xc3\xa4ist\xc3\xa4 levisi Nauvoon kaupungissa ja mormonien asuttamalla alueella ja pian my\xc3\xb6s ulkopuolisten keskuuteen. Smith selitti n\xc3\xa4m\xc3\xa4 huhut kuitenkin valheiksi ja ulkopuolisten panetteluksi. Moniavioisia liittoja solmittiin vain salassa, eiv\xc3\xa4tk\xc3\xa4 t\xc3\xa4llaisissa liitoissa el\xc3\xa4v\xc3\xa4t asuneet yhdess\xc3\xa4._NEWLINE_Smithin saatua surmansa 27. kes\xc3\xa4kuuta 1844 suurin osa h\xc3\xa4nen seuraajistaan pysyi uskollisena kahdentoista apostolin neuvostolle, joka otti kirkon johdon k\xc3\xa4siins\xc3\xa4 kollektiivisesti. Vuonna 1847 apostoleista virkai\xc3\xa4lt\xc3\xa4\xc3\xa4n vanhin, Brigham Young, valittiin Smithin seuraajaksi My\xc3\xb6hempien aikojen pyhien Jeesuksen Kristuksen kirkon presidentiksi. H\xc3\xa4n johti valtaosan johdossaan olevista pyhist\xc3\xa4 l\xc3\xa4nteen, preerioiden ja Kalliovuorten yli Suuren suolaj\xc3\xa4rven laaksoon. Ensimm\xc3\xa4iset pyh\xc3\xa4t saapuivat sinne 1847 ja aloittivat siirtokuntien rakentamisen._NEWLINE_Vaikka my\xc3\xb6hempien aikojen pyh\xc3\xa4t saivatkin nyt el\xc3\xa4\xc3\xa4 kesken\xc3\xa4\xc3\xa4n muodostamassaan Utahin territoriossa, ei moniavioisuutta pantu heti julkisesti toimeen. Kirkon johtajat solmivat edelleenkin moniavioisia liittoja salassa. Kirkon l\xc3\xa4hetyssaarnaajat selittiv\xc3\xa4t ulkopuolisille huhujen kirkon harjoittamasta moniavioisuudesta olevan vastustajien valheita._NEWLINE_28. ja 29. elokuuta 1852 pidetyss\xc3\xa4 ylim\xc3\xa4\xc3\xa4r\xc3\xa4isess\xc3\xa4 konferenssissa moniavioisuus kuitenkin julkistettiin. Smithin aikoinaan saama ilmoitus luettiin ja kuuluisa apostoli Orson Pratt piti esitelmi\xc3\xa4, joissa h\xc3\xa4n selitti moniavioisuuden raamatullista ja teologista perustaa. Konferenssi p\xc3\xa4\xc3\xa4tti, ett\xc3\xa4 moniavioiset liitot solmittaisiin t\xc3\xa4stedes julkisesti. T\xc3\xa4m\xc3\xa4 mahdollisti my\xc3\xb6s moniavioisten perheiden el\xc3\xa4misen julkisesti yhdess\xc3\xa4 ja saman katon alla. Moniavioisuudesta kertova ilmoitus liitettiin osaksi Oppi ja liitot -teosta vuonna 1876 (luku 132), jolloin se korvasi kirjassa aikaisemmin olleen, yksiavioisuutta korostaneen luvun._NEWLINE_Oikeus solmia moniavioisia liittoja oli kuitenkin tarkkaan rajattu. Sellaisen sai solmia vain temppeliss\xc3\xa4, mik\xc3\xa4 edellytti molemmilta puolisoilta temppelikelpoisuutta eli esikuvallista el\xc3\xa4m\xc3\xa4\xc3\xa4 kirkon j\xc3\xa4senen\xc3\xa4. T\xc3\xa4llaisia liittoja sai solmia vain kirkon johtajien luvalla ja ensimm\xc3\xa4isen vaimon (tai vaimojen, jos heit\xc3\xa4 jo oli useita) suostumuksella. Suurimmalla osalla moniavioisissa liitoissa el\xc3\xa4neist\xc3\xa4 oli kaksi tai kolme vaimoa; suuremmat perheet olivat harvinaisia, niit\xc3\xa4 oli l\xc3\xa4hinn\xc3\xa4 kirkon korkeimmalla johdolla. Historiallisiin aineistoihin perustuen arvellaan, ett\xc3\xa4 keskim\xc3\xa4\xc3\xa4rin 20-45\xc2\xa0% utahilaisista eli moniavioisissa perheiss\xc3\xa4. Moniavioisuuden periaatetta korostettiin erityisesti 1850-luvun mormonireformaation yhteydess\xc3\xa4._NEWLINE_Moniavioiset perheet eliv\xc3\xa4t yleens\xc3\xa4 yhteistaloudessa saman katon alla. Julkiset liitot my\xc3\xb6s pantiin l\xc3\xa4hes poikkeuksetta t\xc3\xa4yt\xc3\xa4nt\xc3\xb6\xc3\xb6n, mik\xc3\xa4 johti hyvin lapsirikkaisiin perheisiin. Toisaalta jotkut solmivat avioliittoja my\xc3\xb6s i\xc3\xa4kk\xc3\xa4iden naisten kanssa. T\xc3\xa4llaisten liittojen tarkoituksena oli yht\xc3\xa4\xc3\xa4lt\xc3\xa4 hengellinen; koska temppeliss\xc3\xa4 solmittu avioliitto "t\xc3\xa4ksi ajaksi ja iankaikkisuudeksi" on mormoniopin mukaan v\xc3\xa4ltt\xc3\xa4m\xc3\xa4t\xc3\xb6n Jumalan v\xc3\xa4litt\xc3\xb6m\xc3\xa4\xc3\xa4n l\xc3\xa4heisyyteen eli "korotukseen" p\xc3\xa4\xc3\xa4semiseksi, haluttiin my\xc3\xb6s i\xc3\xa4kk\xc3\xa4ille naisille tarjota t\xc3\xa4m\xc3\xa4 mahdollisuus. Toisaalta t\xc3\xa4llaiset liitot tarjosivat i\xc3\xa4kk\xc3\xa4ille naisille turvaa ja huolenpitoa. He saivat muuttaa miestens\xc3\xa4 kotiin, miss\xc3\xa4 he auttoivat taloudenhoidossa ja miss\xc3\xa4 heist\xc3\xa4 itsest\xc3\xa4\xc3\xa4n pidettiin huolta._NEWLINE_Moniavioisuuden julkinen toimeenpaneminen oli erityinen isku niille lukuisille siirtolaisille, jotka MAP-kirkon l\xc3\xa4hetysty\xc3\xb6ntekij\xc3\xb6iden kehotuksesta muuttivat tasaisena virtana Utahiin rakentaakseen "Siionia" Jumalan tahdon mukaan. Heille yksiavioisuus ja sukupuolinen siveellisyys oli yleens\xc3\xa4 itsest\xc3\xa4\xc3\xa4n selv\xc3\xa4\xc3\xa4, ja l\xc3\xa4hetysty\xc3\xb6ntekij\xc3\xa4t olivat opettaneet niiden olevan my\xc3\xb6s kirkon oppeja. Huhut moniavioisista liitoista he olivat selitt\xc3\xa4neet panetteluksi ja valheiksi. Nyt Utahiin matkanneet pyh\xc3\xa4t joutuivatkin kohtaamaan yhteiskunnan, jossa moniavioisuus oli hyv\xc3\xa4ksytty\xc3\xa4 ja julkista.\n_START_SECTION_\nVastustus nousee\n_START_PARAGRAPH_\nTieto moniavioisuuden julkisesta toimeenpanosta levisi pian Utahin ulkopuolelle her\xc3\xa4tt\xc3\xa4en suurta pahennusta. 8. hein\xc3\xa4kuuta 1862 presidentti Abraham Lincoln allekirjoitti Morrillin kaksinnaimisen vastaisen lain, joka kielsi moniavioisten liittojen solmimisen Yhdysvaltain territorioissa. Laki oli suunnattu suoraan MAP-kirkkoa vastaan. Se kavensi my\xc3\xb6s MAP-kirkon vaikutusvaltaa Utahin territorion lains\xc3\xa4\xc3\xa4d\xc3\xa4nn\xc3\xb6ss\xc3\xa4 ja rajoitti kirkon hallinnoimaa omaisuutta. Yhdysvaltain sis\xc3\xa4llissodan aattona presidentti Lincoln antoi MAP-kirkon johtajien kuitenkin ymm\xc3\xa4rt\xc3\xa4\xc3\xa4, ettei h\xc3\xa4n yritt\xc3\xa4isi panna lakia toimeen v\xc3\xa4kivalloin, ellei kirkon johto pakottaisi h\xc3\xa4nt\xc3\xa4 siihen. Niinp\xc3\xa4 laki j\xc3\xa4i joksikin aikaa pelk\xc3\xa4ksi kuolleeksi kirjaimeksi. Pian puhjennut sis\xc3\xa4llissota vei julkisen huomion Utahin territoriosta, joten kirkko ja sen j\xc3\xa4senet saivat el\xc3\xa4\xc3\xa4 jonkin aikaa rauhassa. Vastustus kuitenkin s\xc3\xa4ilyi, ja juuri moniavioisuus muodostui esteeksi Utahin hyv\xc3\xa4ksymiselle osavaltioksi, vaikka sill\xc3\xa4 olikin l\xc3\xa4nnen territorioista kehittynein infrastruktuuri. _NEWLINE_Sis\xc3\xa4llissodan j\xc3\xa4lkeen Utahiin alkoi enenev\xc3\xa4ss\xc3\xa4 m\xc3\xa4\xc3\xa4rin muuttaa siirtolaisia, jotka eiv\xc3\xa4t olleet MAP-kirkon j\xc3\xa4seni\xc3\xa4. He vastustivat kirkon suurta valtaa territorion asioissa ja perustivat Liberaalisen puolueen ajamaan omia etujaan ja muuttamaan territorion politiikan suuntaa. Er\xc3\xa4s puolueen vaatimuksista oli, etteiv\xc3\xa4t moniavioisissa liitoissa el\xc3\xa4v\xc3\xa4t saisi en\xc3\xa4\xc3\xa4 toimia territorion kansanedustuslaitoksessa. Syyskuussa 1871 Brigham Young itse sai tuomion aviorikoksesta moniavioisten liittojensa takia. Vuonna 1974 Morrillin lakia tiukennettiin Polandin lailla, joka rajoitti kirkon toimintavapautta ja poisti virallisestikin kirkon johtajien syyteimmuniteetin. 6. tammikuuta 1879 Yhdysvaltain korkein oikeus p\xc3\xa4\xc3\xa4tti, ett\xc3\xa4 Morrillin kaksinnaimisen vastainen laki oli Yhdysvaltain perustuslain mukainen. P\xc3\xa4\xc3\xa4t\xc3\xb6s oli j\xc3\xa4rkytys kirkolle ja sen johtajille. Heid\xc3\xa4n mielest\xc3\xa4\xc3\xa4n moniavioiset liitot olivat olleet perustuslain takaaman uskonnonvapauden positiivista toteuttamista. _NEWLINE_Helmikuussa 1882 George Q. Cannon, MAP-kirkon apostoli, suljettiin Yhdysvaltain edustajainhuoneen j\xc3\xa4senyydest\xc3\xa4, koska h\xc3\xa4n eli moniavioisessa liitossa. T\xc3\xa4m\xc3\xa4 toi asian uudestaan liittovaltion politiikkaan. Kuukautta my\xc3\xb6hemmin kongressi hyv\xc3\xa4ksyi nk. Edmundsin lain, joka tiukensi huomattavasti Morrillin lakia. Se riisti moniavioisissa liitoissa el\xc3\xa4v\xc3\xa4lt\xc3\xa4 tai moniavioisuuden hyv\xc3\xa4ksyvilt\xc3\xa4 sek\xc3\xa4 aktiivisen ett\xc3\xa4 passiivisen \xc3\xa4\xc3\xa4nioikeuden. He eiv\xc3\xa4t siis saaneet en\xc3\xa4\xc3\xa4 \xc3\xa4\xc3\xa4nest\xc3\xa4\xc3\xa4, eik\xc3\xa4 heit\xc3\xa4 voitu valita sen enemp\xc3\xa4\xc3\xa4 kunnanvaltuustoihin, territorion kansanedustuslaitokseen kuin Yhdysvaltain kongressiinkaan. He eiv\xc3\xa4t liioin saaneet toimia valamiehin\xc3\xa4. Huomattavaa oli, ett\xc3\xa4 laki ei koskenut vain moniavioissa liitoissa el\xc3\xa4vi\xc3\xa4, vaan kaikkia, jotka hyv\xc3\xa4ksyiv\xc3\xa4t t\xc3\xa4llaiset liitot tai kuuluivat kirkkoon, joka sellaiset liitot hyv\xc3\xa4ksyi. T\xc3\xa4m\xc3\xa4 sulki MAP-kirkon j\xc3\xa4senet k\xc3\xa4yt\xc3\xa4nn\xc3\xb6ss\xc3\xa4 julkisen yhteiskunnallisen el\xc3\xa4m\xc3\xa4n ulkopuolelle. Edmundsin laki my\xc3\xb6s m\xc3\xa4\xc3\xa4r\xc3\xa4si kaikki Utahin territorion virat ja luottamustoimet avoimiksi. Niihin voitiin valita vain henkil\xc3\xb6it\xc3\xa4, jotka erityinen komissio oli katsonut vaalikelpoisiksi. Koska MAP-kirkon j\xc3\xa4senet eiv\xc3\xa4t olleet vaalikelpoisia, siirtyi territorion hallinto ja oikeuslaitos sellaisten k\xc3\xa4siin, jotka eiv\xc3\xa4t olleet kirkon j\xc3\xa4seni\xc3\xa4. Utahissa t\xc3\xa4m\xc3\xa4 merkitsi, ett\xc3\xa4 pieni ei-mormonistinen v\xc3\xa4hemmist\xc3\xb6 hallitsi nyt suurta enemmist\xc3\xb6\xc3\xa4. Aviorikoksesta ja haureudesta tuomitut (kumpikin oli Utahin territoriossa rikos) eiv\xc3\xa4t kuuluneet lain piiriin, joten heit\xc3\xa4 ei suljettu vaalij\xc3\xa4rjestelm\xc3\xa4n ulkopuolelle._NEWLINE_Edmundsin laki koski my\xc3\xb6s avioliittoja, jotka oli solmittu ennen lain antamista. T\xc3\xa4m\xc3\xa4 soti sit\xc3\xa4 l\xc3\xa4nsimaisen oikeusk\xc3\xa4sityksen periaatetta vastaan, jonka mukaan laki ei saa olla takautuva, se ei siis saa rangaista teosta, joka teon tekemishetkell\xc3\xa4 on ollut laillinen. Yhdysvaltain korkein oikeus katsoi Edmundsin lain perustuslainmukaiseksi, koska se ei oikeuden tulkinnan mukaan rangaissut itse liiton solmimisesta, vaan sit\xc3\xa4 seuranneesta laittomasta yhdysel\xc3\xa4m\xc3\xa4st\xc3\xa4._NEWLINE_Vuonna 1887 kongressi s\xc3\xa4\xc3\xa4ti viel\xc3\xa4kin tiukemman, nk. Edmunds-Tuckerin lain. Se m\xc3\xa4\xc3\xa4r\xc3\xa4si kaksinnaimisesta ankaran, 500\xe2\x80\x93800 dollarin sakon sek\xc3\xa4 enimmill\xc3\xa4\xc3\xa4n viiden vuoden vankeusrangaistuksen. Se m\xc3\xa4\xc3\xa4r\xc3\xa4si my\xc3\xb6s, ettei vaimoilla ollut en\xc3\xa4\xc3\xa4 oikeutta kielt\xc3\xa4yty\xc3\xa4 todistamasta miehi\xc3\xa4\xc3\xa4n vastaan moniavioisuusoikeudenk\xc3\xa4ynneiss\xc3\xa4. Mik\xc3\xa4li he eiv\xc3\xa4t suostuneet todistamaan, heit\xc3\xa4 voitiin syytt\xc3\xa4\xc3\xa4 oikeuden halventamisesta. Edmunds-Tuckerin laki my\xc3\xb6s lakkautti MAP-kirkon ja sen yll\xc3\xa4pit\xc3\xa4m\xc3\xa4n Pysyv\xc3\xa4n siirtolaisten avustusrahaston, koska ne tukivat lainvastaista toimintaa eli moniavioisten liittojen solmimista (sen sijaan yksitt\xc3\xa4iset kirkon seurakunnat saivat jatkaa toimintaansa). Laki m\xc3\xa4\xc3\xa4r\xc3\xa4si my\xc3\xb6s kirkon omaisuuden takavarikoitavaksi ja annettavaksi liittovaltion haltuun, jonka tuli k\xc3\xa4ytt\xc3\xa4\xc3\xa4 sit\xc3\xa4 territorion kouluj\xc3\xa4rjestelm\xc3\xa4n kehitt\xc3\xa4miseen. Vain paikallisseurakuntien kappelit ja hautausmaat olivat lain ulkopuolella. Seurakunnat saivat edelleenkin k\xc3\xa4ytt\xc3\xa4\xc3\xa4 sukututkimusarkistoa, kirkon historioitsijan toimistoa, konferenssitaloja, temppeleit\xc3\xa4 ja Salt Laken temppelin temppeliaukiota, mutta niist\xc3\xa4 piti maksaa kallista vuokraa. _NEWLINE_Edmunds-Tuckerin laki rajoitti MAP-kirkon ja sen j\xc3\xa4senten vaikutusvallan Utahin territoriossa minimiin. Se uudisti m\xc3\xa4\xc3\xa4r\xc3\xa4ykset, joiden mukaan osavaltion virkamiehin\xc3\xa4, kansanedustajina tai juryjen j\xc3\xa4senin\xc3\xa4 sai toimia vain sellainen, joka ei kuulunut MAP-kirkkoon. My\xc3\xb6s kirkkoon kuuluvat tuomarit erotettiin viroistaan. Vain siviiliviranomaisten edess\xc3\xa4 solmitut avioliitot katsottiin p\xc3\xa4teviksi. Brigham Youngin territorion naisille my\xc3\xb6nt\xc3\xa4m\xc3\xa4 \xc3\xa4\xc3\xa4nioikeus peruutettiin, koska naisten arveltiin \xc3\xa4\xc3\xa4nest\xc3\xa4v\xc3\xa4n moniavioisuuden kannattajia. Paikalliset viranomaiset eiv\xc3\xa4t saaneet m\xc3\xa4\xc3\xa4r\xc3\xa4t\xc3\xa4 territorion koulujen opetuksen sis\xc3\xa4ll\xc3\xb6st\xc3\xa4 tai niiss\xc3\xa4 k\xc3\xa4ytett\xc3\xa4vist\xc3\xa4 koulukirjoista._NEWLINE_Edmundsin ja Edmunds-Tuckerin lain saattoivat MAP-kirkon k\xc3\xa4yt\xc3\xa4nn\xc3\xb6ss\xc3\xa4 hajaannuksen tilaan. Kirkon presidentiksi vuonna 1880 valittu John Taylor joutui johtamaan kirkkoaan "maan alta", piileskellen syrj\xc3\xa4isiss\xc3\xa4 kyliss\xc3\xa4 ja vuoristossa pid\xc3\xa4tysm\xc3\xa4\xc3\xa4r\xc3\xa4yst\xc3\xa4 pakoillen. Sama koski kahdentoista apostolin neuvostoa ja muita kirkon korkeita viranhaltijoita. Kirkko ei pystynyt j\xc3\xa4rjest\xc3\xa4m\xc3\xa4\xc3\xa4n julkisia konferensseja, ainoastaan salaisia paikallisia kokoontumisia. Yhteydenpito kirkon johtajien ja paikallisseurakuntien v\xc3\xa4lill\xc3\xa4 rajoittui satunnaisiin kirjeisiin ja salaisiin vierailuihin. Kirkon julkinen toiminta lamaantui. Koska kirkko ei saanut toimia virallisesti, se ei my\xc3\xb6sk\xc3\xa4\xc3\xa4n voinut hankkia rahoitusta, vaan se velkaantui pahoin. Ainoastaan paikallisseurakunnat saattoivat rahoittaa toimintaansa j\xc3\xa4sentens\xc3\xa4 maksamilla kymmenyksill\xc3\xa4._NEWLINE_MAP-kirkon johto valitti Edmunds-Tuckerin lain toimeenpanosta Yhdysvaltain korkeimpaan oikeuteen, koska sen mielest\xc3\xa4 laki rajoitti perustuslain takaamaa uskonnonvapautta ja oli siten perustuslain vastainen. 19. toukokuuta 1890 Yhdysvaltain korkein oikeus kuitenkin p\xc3\xa4\xc3\xa4tti jutussa Entinen My\xc3\xb6hempien Aikojen Pyhien Jeesuksen Kristuksen kirkon yhdyskunta vastaan Yhdysvallat, ett\xc3\xa4 moniavioisuuden kielt\xc3\xa4v\xc3\xa4t lait olivat perustuslain mukaisia. Pian t\xc3\xa4m\xc3\xa4n j\xc3\xa4lkeen liittovaltion hallitus ilmoitti valmistelevansa MAP-kirkon temppelien takavarikoimista ja niiden toiminnan est\xc3\xa4mist\xc3\xa4. Koska MAP-kirkon opetuksen mukaan temppeleiss\xc3\xa4 suoritettavat pyh\xc3\xa4t toimitukset ovat v\xc3\xa4ltt\xc3\xa4m\xc3\xa4tt\xc3\xb6mi\xc3\xa4 Jumalan v\xc3\xa4litt\xc3\xb6m\xc3\xa4\xc3\xa4n l\xc3\xa4heisyyteen eli korotukseen p\xc3\xa4\xc3\xa4semiselle, olisi t\xc3\xa4m\xc3\xa4 p\xc3\xa4\xc3\xa4t\xc3\xb6s tulkittu kirkon j\xc3\xa4senten parissa katastrofiksi. Liittovaltio ilmoitti my\xc3\xb6s valmistelevansa lakia, jonka mukaan kaikilta MAP-kirkon j\xc3\xa4senilt\xc3\xa4 olisi riistetty kansalaisoikeudet (Idahon osavaltio oli jo tehnyt t\xc3\xa4m\xc3\xa4nsis\xc3\xa4lt\xc3\xb6isen p\xc3\xa4\xc3\xa4t\xc3\xb6ksen).\n_START_SECTION_\nMoniavioisuuden lakkauttaminen\n_START_PARAGRAPH_\nMAP-kirkon presidentiksi vuonna 1889 valitulle Wilford Woodruffille alkoi olla selv\xc3\xa4\xc3\xa4, ett\xc3\xa4 kirkossa harjoitettu moniavioisuus oli tullut tiens\xc3\xa4 p\xc3\xa4\xc3\xa4h\xc3\xa4n. Pian valintansa j\xc3\xa4lkeen h\xc3\xa4n oli alkanut rajoittaa moniavioisiin liittoihin my\xc3\xb6nnettyj\xc3\xa4 lupia, ja lokakuussa 1889 h\xc3\xa4n antoi lehtihaastattelussa ymm\xc3\xa4rt\xc3\xa4\xc3\xa4, ett\xc3\xa4 kirkko tulisi tottelemaan moniavioisuuden kielt\xc3\xa4vi\xc3\xa4 lakeja, jos ne todettaisiin perustuslain mukaisiksi. _NEWLINE_Syyskuussa 1890 Woodruff p\xc3\xa4\xc3\xa4tti lopullisesti ratkaista kirkon kannan moniavioisiin liittoihin. H\xc3\xa4n kertoi taistelleensa asiasta Jumalan kanssa rukouksessa p\xc3\xa4ivi\xc3\xa4, ja Jumalan lopulta vastanneen h\xc3\xa4nelle y\xc3\xb6ll\xc3\xa4 23. syyskuuta. Jumala oli Woodruffin kertoman mukaan sanonut, ettei h\xc3\xa4n vaadi ihmislapsilta sellaista, mik\xc3\xa4 est\xc3\xa4isi heit\xc3\xa4 saamasta siunausten koko t\xc3\xa4yteyden. Koska moniavioisuuden jatkaminen vaarantaisi temppelity\xc3\xb6n, Jumala ei en\xc3\xa4\xc3\xa4 vaatisi sit\xc3\xa4 lapsiltaan. Presidentti Woodruff esitteli hahmottelemansa moniavioisuuden kielt\xc3\xa4v\xc3\xa4n julistuksen kahdentoista apostolin neuvostolle aamulla 24. syyskuuta, ja neuvosto hyv\xc3\xa4ksyi sen. Moniavioisuuden kielt\xc3\xa4v\xc3\xa4 julistus eli Manifesti julkaistiin kirkon virallisessa lehdess\xc3\xa4 25. syyskuuta. 6. lokakuuta 1890 kirkon ylim\xc3\xa4\xc3\xa4r\xc3\xa4inen yleiskonferenssi hyv\xc3\xa4ksyi Manifestin ja m\xc3\xa4\xc3\xa4r\xc3\xa4si sen liitett\xc3\xa4v\xc3\xa4ksi Oppi ja liitot -kirjaan, mik\xc3\xa4 teki siit\xc3\xa4 kirkon j\xc3\xa4seni\xc3\xa4 sitovan. Suomenkielisess\xc3\xa4 versiossa t\xc3\xa4m\xc3\xa4 tunnetaan nimell\xc3\xa4 "Virallinen julistus n:o 1"._NEWLINE_Virallisessa julistuksessa Woodruff toteaa, ettei MAP-kirkko hyv\xc3\xa4ksy moniavioisia liittoja, koska Yhdysvaltain liittohallitus on ne kielt\xc3\xa4nyt ja Korkein oikeus todennut asiaa koskevat lait perustuslain mukaisiksi. H\xc3\xa4n liitti siis kiellon nimenomaan Yhdysvaltain lains\xc3\xa4\xc3\xa4d\xc3\xa4nt\xc3\xb6\xc3\xb6n. Sen sijaan h\xc3\xa4n ei vaadi olemassa olevien moniavioisten liittojen purkamista. Presidentti Woodruff totesi julkisestikin, ettei miehi\xc3\xa4 voi vaatia hylk\xc3\xa4\xc3\xa4m\xc3\xa4\xc3\xa4n moniavioisia vaimojaan._NEWLINE_Suuri osa kirkon j\xc3\xa4senist\xc3\xa4 ep\xc3\xa4ilem\xc3\xa4tt\xc3\xa4 hyv\xc3\xa4ksyi Virallisen julistuksen Jumalan henkeytt\xc3\xa4m\xc3\xa4ksi ja keinoksi, jolla Jumala halusi est\xc3\xa4\xc3\xa4 vainon kirkkoaan kohtaan. Sen sijaan k\xc3\xa4sitykset siit\xc3\xa4, kuinka laajalti julistusta piti noudattaa, vaihtelivat. Koska julistus torjui moniavioiset liitot viitaten Yhdysvaltain lakeihin, monet ajattelivat t\xc3\xa4llaisten liittojen solmimisen olevan mahdollista muissa maissa, joissa lains\xc3\xa4\xc3\xa4d\xc3\xa4nt\xc3\xb6 oli sallivampi. Sek\xc3\xa4 Meksikossa ett\xc3\xa4 Kanadassa oli edelleenkin moniavioisia mormonisiirtokuntia, ja niiss\xc3\xa4 my\xc3\xb6s jatkettiin moniavioisten liittojen solmimista. Osa kirkon j\xc3\xa4senist\xc3\xa4 purjehti laivoilla kansainv\xc3\xa4lisille vesille solmiakseen siell\xc3\xa4 moniavioisia liittoja. On selv\xc3\xa4\xc3\xa4, ett\xc3\xa4 kirkon johtajat tiesiv\xc3\xa4t n\xc3\xa4ist\xc3\xa4 liitoista ja hyv\xc3\xa4ksyiv\xc3\xa4t ne hiljaisesti. Sen sijaan ei ole varmaa, edistiv\xc3\xa4tk\xc3\xb6 he t\xc3\xa4llaista toimintaa._NEWLINE_Useat kirkon j\xc3\xa4senet arvelivat lis\xc3\xa4ksi, ett\xc3\xa4 Manifestin julkaiseminen olisi ollut vain v\xc3\xa4liaikainen keino kirkon vastaisen mielenkuohun tyynnytt\xc3\xa4miseksi. Ajateltiin, ett\xc3\xa4 Utahin saadessa osavaltion statuksen ja oman lains\xc3\xa4\xc3\xa4d\xc3\xa4nt\xc3\xb6vallan, se voisi s\xc3\xa4\xc3\xa4t\xc3\xa4\xc3\xa4 moniavioisuuden sallivia lakeja. N\xc3\xa4m\xc3\xa4 toiveet kuitenkin kokivat katkeran pettymyksen. Utahista tuli tosin osavaltio 1896, mutta ennen sen osavaltioaseman hyv\xc3\xa4ksymist\xc3\xa4 territorion piti s\xc3\xa4\xc3\xa4t\xc3\xa4\xc3\xa4 sille perustuslaki, joka m\xc3\xa4\xc3\xa4r\xc3\xa4si moniavioisuuden osavaltiossa kielletyksi "ikuisiksi ajoiksi"._NEWLINE_MAP-kirkon j\xc3\xa4senten harjoittama moniavioisuus nousi uudestaan julkisuuteen 1900-luvun alussa, jolloin kahdentoista apostolin neuvostoon kuulunut Reed Smoot valittiin Yhdysvaltain senaattiin. H\xc3\xa4nen poliittiset vastustajansa esittiv\xc3\xa4t kirkon johtavien j\xc3\xa4senten yh\xc3\xa4 harjoittavan salassa moniavioisuutta, ja viitteit\xc3\xa4 t\xc3\xa4llaisista tapauksista tulikin esiin senaatin asettaman tutkintolautakunnan k\xc3\xa4sittelyiss\xc3\xa4. Kirkon tuolloinen presidentti Joseph F. Smith reagoi asiaan julkaisemalla vuonna 1904 nk. Toisen manifestin. Siin\xc3\xa4 h\xc3\xa4n uudisti vuoden 1890 Manifestin moniavioisten liittojen kiellon. Toisin kuin aikaisempi Manifesti presidentti Smithin julkaisema asiakirja uhkasi kiellon rikkojia kirkkorangaistuksella, heid\xc3\xa4t siis uhattiin toisin sanoen erottaa kirkosta. Asiakirja laajensi kiellon my\xc3\xb6s nimelt\xc3\xa4 mainiten koskemaan valtioita ja alueita, joissa moniavioisuus oli maallisessa lains\xc3\xa4\xc3\xa4d\xc3\xa4nn\xc3\xb6ss\xc3\xa4 sallittu._NEWLINE_II manifestin julkaisemisen j\xc3\xa4lkeen k\xc3\xa4vi ilmi, ett\xc3\xa4 MAP-kirkko oli t\xc3\xa4ll\xc3\xa4 kertaa tosissaan asiansa suhteen. Useita kirkon j\xc3\xa4seni\xc3\xa4 ja my\xc3\xb6s johtavia virkailijoita erotettiin julistuksen perusteella. 1920-luvulta l\xc3\xa4htien moniavioisuutta tukevan henkil\xc3\xb6t ja ryhm\xc3\xa4t alkoivat erottautua omiksi yhteis\xc3\xb6ikseen. Syntyi nk. mormonifundamentalistien liike.\n_START_SECTION_\nMoniavioisuuden suhde temppeliavioliittoihin\n_START_PARAGRAPH_\nMiehen, joka on sinet\xc3\xb6ity temppeliss\xc3\xa4 avioliittoon "t\xc3\xa4ksi ajaksi ja iankaikkisuudeksi", mutta on ottanut vaimostaan avioeron, tulee anoa ensimm\xc3\xa4iselt\xc3\xa4 presidenttikunnalta erikoislupaa, ennen kuin h\xc3\xa4n voi solmia iankaikkisen avioliiton toisen naisen kanssa. T\xc3\xa4m\xc3\xa4 ei kuitenkaan merkitse sit\xc3\xa4, ett\xc3\xa4 ensimm\xc3\xa4inen avioliitto katsottaisiin peruuntuneeksi. Sit\xc3\xa4 vastoin naisen, joka haluaa solmia uuden ikuisen avioliiton ensimm\xc3\xa4isen avioliiton p\xc3\xa4\xc3\xa4tytty\xc3\xa4 eroon, tulee anoa ensimm\xc3\xa4iselt\xc3\xa4 presidenttikunnalta ensimm\xc3\xa4isen avioliiton peruuttamista. T\xc3\xa4m\xc3\xa4n toimituksen katsotaan peruuttavan ensimm\xc3\xa4iseen avioliittoon sinet\xc3\xb6imisen. Mik\xc3\xa4li nainen ei ano ensimm\xc3\xa4iselt\xc3\xa4 presidenttikunnalta sinet\xc3\xb6imisen mit\xc3\xa4t\xc3\xb6imist\xc3\xa4, h\xc3\xa4nen katsotaan edelleenkin olevan sinet\xc3\xb6ity ensimm\xc3\xa4iseen aviomieheens\xc3\xa4. T\xc3\xa4m\xc3\xa4n k\xc3\xa4yt\xc3\xa4nn\xc3\xb6n mukaisesti miehen katsotaan voivan olla ikuisessa avioliitossa useammankin naisen kanssa samanaikaisesti, kun taas nainen voi olla vain yhdess\xc3\xa4 ikuisessa avioliitossa samaan aikaan. Toisaalta tulisi muistaa, ett\xc3\xa4 MAP-kirkon opetuksen mukaan kukaan ei joudu viett\xc3\xa4m\xc3\xa4\xc3\xa4n ikuisuuttaan vastentahtoisessa avioliitossa. _NEWLINE_On ollut tapauksia, joissa naisille on my\xc3\xb6nnetty avioliittoon sinet\xc3\xb6imisen peruutus, vaikkei h\xc3\xa4n olekaan halunnut solmia uutta iankaikkista avioliittoa. T\xc3\xa4ll\xc3\xb6in naisen asema iankaikkisuudessa katsotaan samaksi kuin naimattoman naisen._NEWLINE_Mik\xc3\xa4li temppeliss\xc3\xa4 solmittu ikuinen avioliitto p\xc3\xa4\xc3\xa4ttyy toisen puolison kuolemaan, tulkitaan tapaus eri tavalla. Mies, joka on solminut temppeliss\xc3\xa4 avioliiton t\xc3\xa4ksi ajaksi ja iankaikkisuudeksi, voi solmia temppeliss\xc3\xa4 my\xc3\xb6s toisen ikuisen avioliiton ilman erityislupaa. Sit\xc3\xa4 vastoin naisen, jonka sinet\xc3\xb6ity aviomies on kuollut, katsotaan edelleen olevan sidottu alkuper\xc3\xa4iseen liittoon. H\xc3\xa4n voi solmia toisen iankaikkisen avioliiton vasta, kun ensimm\xc3\xa4inen sinet\xc3\xb6inti on peruutettu. N\xc3\xa4iss\xc3\xa4 tapauksissa nainen saattaa kuitenkin p\xc3\xa4\xc3\xa4tt\xc3\xa4\xc3\xa4 solmia avioliiton vain "t\xc3\xa4ksi ajaksi". T\xc3\xa4llainenkin liitto voidaan solmia temppeliss\xc3\xa4, mutta sen katsotaan silti purkautuvan aviopuolison kuolemassa. Naisen katsotaan siis edelleenkin olevan iankaikkisuudessa avioliitossa ensimm\xc3\xa4isen miehens\xc3\xa4 kanssa._NEWLINE_Vuodesta 1998 naisenkin on katsottu voivan olla useammassa iankaikkisessa avioliitossa kerrallaan. H\xc3\xa4n ei kuitenkaan voi solmia t\xc3\xa4llaisia liittoja el\xc3\xa4ess\xc3\xa4\xc3\xa4n, vaan ne on solmittava sijaistoimituksina h\xc3\xa4nen kuolemansa j\xc3\xa4lkeen. Kirkko ei kuitenkaan ole selitt\xc3\xa4nyt julkisesti, katsotaanko n\xc3\xa4iden naisten olevan iankaikkisuudessa avioliitoissa useiden miesten kanssa. Yleinen n\xc3\xa4kemys MAP-kirkossa on, ett\xc3\xa4 nainen joutuu kuolemansa j\xc3\xa4lkeen valitsemaan miehen, jonka kanssa h\xc3\xa4n haluaa viett\xc3\xa4\xc3\xa4 ikuisuutensa, kun taas mies voi el\xc3\xa4\xc3\xa4 ikuisessa avioliitossa useammankin naisen kanssa. T\xc3\xa4t\xc3\xa4 ei kuitenkaan ole virallisesti vahvistettu opiksi.'